ירין קימור

ירין קימור (נולד ב-27 ביולי 1952) הוא סופר, מרצה ובמאי ישראלי, העוסק גם בקסמים. קימור עוסק בבימוי סרטים דוקומנטריים שרובם שודרו בערוץ הראשון ועסקו בפרשיות ביטחוניות וארגוני ריגול. בשנים האחרונות קימור כתב שני ספרים בנושא פיתוח חשיבה יצירתית והמציא משחק קופסה של חידות מחוץ לקופסה ומשתמש בקסמים כדי להדגים את תהליכי החשיבה. כיום מרצה קימור על חשיבה יצירתית ופרזנטציה בארץ ובעולם. קימור גדל והתחנך בחיפה, והוא בנו של פרופ' ברוך קימור (קומרובסקי), מחלוצי חקר הימים והאגמים בישראל. שירת בחטיבת גולני בקו הראשון במלחמת יום הכיפורים. קימור הוא בוגר של האוניברסיטה העברית ושל ה(world press institute (WPI ושימש שנים רבות כעורך ובמאי בערוץ הראשון. בין השאר שימש כעורך משנה בתוכנית המדע תצפית, כתב בחדשות השבת וביומן השבוע. כמו כן שימש ככתב כלבוטק, כתב לענייני חינוך בחדשות ועורך מבט שני. הוא היה ראשון לחשוף את העובדות מאחורי טבח הספורטאים באולימפיאדת מינכן והמלחמה הסמויה שהמוסד מנהל נגד הטרוריסטים של ארגון ספטמבר השחור. ירין הוא יוזם שידור שמותיהם של חללי מערכות ישראל בערוץ 33, שידור שמתקיים מדי יום זיכרון מאז שנות ה-90. היה נשוי לבמאית הקולנוע והטלוויזיה דלית קימור ולהם שני ילדים בוגרים. בין הסרטים שביים קימור: "המרגל שחזר אל הכפור" על המרגל ויקטור גרייבסקי שהיה עיתונאי יהודי פולני שהעביר לקהיליית המודיעין הישראלית את הנאום הסודי שנשא ניקיטה חרושצ'וב. "שעת הסין", 1994 - סדרה בת 5 פרקים בהפקה משותפת של הטלוויזיה הישראלית והחברה הגאוגרפית על המהפכה הקפיטליסטית של סין. "גיבורים בעל כורחם" סדרה דוקומנטרית של 7 פרקים המביאה את סיפוריהם של אנשים שנקלעו בחייהם למצבים אבודים, חסרי תקווה ונטולי סיכוי לכאורה, והתמודדו אִתם "הנוקמים" סדרה דוקומנטרית של 7 פרקים העוסקת בנקמה היהודית בנאצים לאחר מלחמת העולם השנייה. כ־1,500 פושעי אס־אס וגסטאפו הוצאו להורג בידי יהודים, חברי קבוצות מזדמנות או ארגונים רשמיים, במרדף שהשתרע על פני חמש יבשות ועשרות מדינות. "שפתיים חתומות" – 2012, יצחק חופי וחמישה ראשי מוסד וחמישה ראשי אגפים מדברים על המבצעים המיוחדים של המוסד כמו חיסולו של ודיע חדאד, חיסול מדעני גרעין לפני הפצצת הכור בעיראק, השגת המידע לפני מבצע אנטבה ועוד. "ג'ני מיי - האישה שידעה יותר מידי" - 2011, מיני סדרה בשלושה פרקים על חייה ומותה המסתורי של סוכנת הביון ומאמנת הדולפינים ג'ני מיי שנמצאה תלויה בחוף הים של ת"א בחורף 1994. "קרב במשקל כבד" 2000, מעקב על אנשים שמנים מאוד, לפני ניתוח לקיצור קיבה. מרתון הכנרת - סרט בן 90 דקות על המרתון הבינלאומי הראשון שנערך בישראל. בשנים האחרונות עוסק קימור בפיתוח שיטה לחשיבה יצירתית ובהרצאות בתחום, תוך התמקדות ביצירתיות הישראלית והמוח היהודי והדגמה של השיטה בקסמים. בין השאר כתב שני ספרים ופיתח ערכת משחק. הבלתי אפשרי אפשרי - ספרו הראשון שעוסק בשיטות להשתחרר מקבעונות מחשבתיים. אז זהו, שלא - ספרו השני שמציג 750 אמיתות מוחלטות לכאורה אף כי הן אינן נכונות ואף שקריות, תוך ניתוח מי מושך בחוטים של השקר ומי המרוויחים ומדוע איננו מוכנים לתקן גם כשאנחנו יודעים את האמת. לצאת מהקופסה - ערכת משחק לחינוך ילדים ומבוגרים שעיקרה חידות יצירתיות. מדיה וקבצים בנושא ירין קימור בוויקישיתוף אתר האינטרנט הרשמי של ירין קימור (בעברית ובאנגלית) ירין קימור, ברשת החברתית פייסבוק ירין קימור, במיזם "אישים" לתיעוד היצירה הישראלית ירין קימור, במסד הנתונים הקולנועיים IMDb (באנגלית) ירין קימור, דף שער בספרייה הלאומית ירין קימור, באתר ארכיון הסרטים הישראלי בסינמטק ירושלים רשימת הפרסומים של ירין קימור, בקטלוג הספרייה הלאומית ירין קימור, גיבורים בעל כורחם, מתוך אתר הערוץ הראשון